## Pravilnik o tehničkim i organizacisjkim uvjetima za obavljanje poslova zastupanja u osiguranju na stanicama za tehnički pregled vozila

### NN 116/2006 (30.10.2006.), Pravilnik o tehničkim i organizacisjkim uvjetima za obavljanje poslova zastupanja u osiguranju na stanicama za tehnički pregled vozila

# HRVATSKA AGENCIJA ZA NADZOR FINANCIJSKIH USLUGA

**2604**

Na temelju članka 251. stavka 9. Zakona o osiguranju (»Narod­ne novine« broj
151/05), Hrvatska agencija za nadzor financijskih usluga donijela je 19.
listopada 2006. godine

## PRAVILNIK

### O TEHNIČKIM I ORGANIZACIJSKIM UVJETIMA ZA OBAVLJANJE POSLOVA ZASTUPANJA U OSIGURANJU NA STANICAMA ZA TEHNIČKI PREGLED VOZILA

Članak 1.

Ovim Pravilnikom propisuju se tehnički i organizacijski uvjeti za obavljanje
poslova zastupanja u osiguranju na stanicama za tehnički pregled vozila (u
daljnjem tekstu: stanice).

Članak 2.

(1) Poslove zastupanja u osiguranju u stanicama mogu obavljati samo društva za
zastupanje u osiguranju ili obrti za zastupanje u osiguranju (u daljnjem tekstu:
Zastupnici) koji su ishodili dozvolu Hrvatske agencije za nadzor financijskih
usluga (u daljnjem tekstu: Agencije).
(2) Dozvolom iz prethodnog stavka ovoga članka odredit će se na kojoj konkretnoj
stanici ili stanicama, pojedini Zastupnik, može obavljati poslove zastupanja u
osiguranju.
(3) Dozvolu iz stavka 1. ovoga članka Agencija će, ukoliko utvrdi da su
ispunjeni svi uvjeti propisani Zakonom o osiguranju i ovim Pravilnikom, izdati
samo za obavljanje poslova:
1. osiguranje od odgovornosti za upotrebu motornih vozila (osiguranje od
automobilske odgovornosti) i
2. osiguranje od nezgode.
(4) Zastupnik može osiguranje iz stavka 3. točke 2. ovoga članka ugovoriti samo
za vozača i putnika u vozilu koje podliježe obvezi osiguranja iz točke 1. ovoga
stavka i čija je ispravnost utvrđena tehničkim pregledom na stanici na kojoj
zastupnik ima dozvolu obavljati poslove zastupanja u osiguranju.

Članak 3.

Zastupnici ne mogu započeti obavljati poslove zastupanja prije upisa u sudski
registar ili obrtni registar.

Članak 4.

(1) Posao zastupanja u osiguranju na stanici može obavljati samo osoba –
zastupnik u osiguranju, koja je dobila ovlaštenje Agencije za obavljanje poslova
zastupanja u osiguranju i koja je u radnom odnosu sa Zastupnikom.
(2) Osim poslova zastupanja u osiguranju i poslova usko vezanih uz te poslove
(administrativni poslovi) osoba – zastupnik u osiguranju iz stavka 1. ovoga
članka ne smije obavljati druge poslove, a osobito ne smije obavljati poslove
koji ne spadaju u poslove zastupanja u osiguranju, a obavljaju se na stanici.

Članak 5.

Zastupnik je dužan urediti radno vrijeme na način da bude u cijelosti podudarno
s radnim vremenom stanice, odnosno da čitavo radno vrijeme stanice bude
pokriveno s najmanje jednom osobom – zastupnikom u osiguranju iz članka 4. ovoga
Pravilnika.

Članak 6.

(1) Administrativni prostor (prostor u kojem se obavljaju poslovi zastupanja u
osiguranju na stanici) mora biti funkcionalno i prikladno izgrađen te opremljen
odgovarajućom računalnom i uredskom opremom, ne manji od 6 m2 po jednoj osobi –
zastupniku u osiguranju koja u isto vrijeme na stanici radi.
(2) Pod odgovarajućom računalnom opremom iz stavka 1. ovoga članka podrazumijeva
se oprema koja omogućuje rad s bazom podataka Središnje evidencije štetnika i
Informacijskim centrom Hrvatskog ureda za osiguranje od početka rada do 31.
prosinca 2007. godine, a nakon toga datuma oprema mora omogućavati i rad s
cjenicima i uvjetima osiguranja svih osiguratelja koji će obavljati poslove
osiguranja od automobilske odgovornosti u Republici Hrvatskoj.
(3) Prostor za stranke (ugovaratelje osiguranja) mora biti funkcionalno i
prikladno izgrađen i opremljen odgovarajućim namještajem i opremom, te smije
biti zajednički s odgovarajućim prostorom koji koriste korisnici drugih usluga
stanice.
(4) Sanitarni čvorovi za radnike Zastupnika i korisnike usluga moraju biti
izvedeni kao dvije neovisne funkcionalne cjeline, prikladno uređeni i
opremljeni. Sanitarni čvorovi za radnike zastupnika na stanici mogu biti
zajednički za radnike Zastupnika i za radnike koji pružaju druge usluge na
stanici.
(5) Zastupnik mora raspolagati prostorom za pohranu arhive koja mora biti
izvedena kao zasebna prostorija, dovoljno velika za pohranu očekivanog broja
predmeta, te opremljena prikladnom opremom (police, ormari), te metalnom kasom
za čuvanje važnije dokumentacije (police osiguranja i drugo). Taj prostor mora
biti fizički zaštićen od provale (pojačana vrata, prozori sa zaštitnom
rešetkom).

Članak 7.

Uvjeti rada u administrativnom prostoru, kao i prostor za korisnike usluga
moraju, u pogledu dimenzija, volumena, osvjetljenja, zagrijavanja, te posebice u
odnosu na mikroklimu i drugo, zadovoljavati propise o zaštiti na radu.

Članak 8.

(1) U administrativnom prostoru i prostoru namijenjenom za korisnike usluga ne
smiju biti izvješene reklame niti jednog osiguratelja. U istim prostorima mora
biti izvješen popis, po abecednom redu, svih osiguratelja koji u Republici
Hrvatskoj obavljaju djelatnost osiguranja od automobilske odgovornosti, uz koji
mora biti istaknuta visina premije po registarskim oznakama za osnovni premijski
stupanj uz naznaku da je to »premija za osnovni premijski stupanj za vozilo
33-44 kW u tom registarskom području«.
(2) Popis iz stavka 1. ovoga članka mora biti napisan na čitljiv način (veličina
slova mora biti najmanje 12 točkica), kao i visina premije za osnovni premijski
stupanj.

Članak 9.

Visina provizije za poslove zastupanja u osiguranju iz članka 2. stavka 3. točka
1. iznosi 5%, od zaračunate bruto-premije u što je uračunat PDV. Osim provizije
Zastupnik nema prava na druga primanja ili pogodnosti (krediti, pozajmice i
slično) od osiguratelja ili s osigurateljem povezanih osoba.

Članak 10.

(1) Zastupnik i njegovi radnici ne smiju niti na koji način utjecati na
ugovaratelje osiguranja u izboru osiguratelja, već izdaju police isključivo na
zahtjev ugovaratelja.
(2) Zastupnik na stanici i njegovi radnici ne smiju dijeliti nikakve promidžbene
materijale niti jednog osiguratelja, a niti svoje, koji bi upućivali na
pojedinog ili pojedine osiguratelje ili bi mogli na bilo koji način utjecati na
odluku ugovaratelja osiguranja o izboru osiguratelja, niti smiju sudjelovati u
bilo kojim promidžbenim akcijama bilo kojeg osiguratelja ili ih odobriti ili
dopustiti na stanici.

Članak 11.

Ispunjenje svih uvjeta propisanih ovim pravilnikom Zastupnik je dužan osigurati
ugovorom s vlasnikom poslovnog prostora ili osobom koja obnaša vlasnička prava
na poslovnom prostoru stanice, kao i sa svim osigurateljima koji su
zainteresirani da ih se na određenoj stanici zastupa.

Članak 12.

Ovaj pravilnik stupa na snagu osmog dana od dana objave u »Narodnim novinama«.

Klasa: 011-01/06/01/34
Urbroj: 326-01-06-1
Zagreb, 19. listopada 2006.

Predsjednik Uprave
**Ante Samodol**, v. r.

Pravilnik, NN 116/2006-2604
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)